b"\n_START_ARTICLE_\nKendrick Perkins\n_START_SECTION_\nAnys de formaci\xc3\xb3\n_START_PARAGRAPH_\nPerkins va accedir a l'NBA sense passar per la universitat, at\xc3\xa8s que va proclamar-se elegible per al Draft de 2003 despr\xc3\xa9s de graduar-se a la Clifton J. Ozen High School de Beaumont (Texas). En aquella instituci\xc3\xb3 va liderar l'equip Ozen High fins a quatre campionats consecutius de districte i un campionat de l'Estat de Texas. Va obtenir una mitjana de 27,5 punts, 16,4 rebots i 7,8 taps per partit com a Senior. A m\xc3\xa9s a m\xc3\xa9s, el 2003, Perkins va ser escollit per a participar en el McDonald's All-American game per a jugador d'institut.\n_START_SECTION_\nNBA\n_START_PARAGRAPH_\nPerkins va incorporar-se a l'NBA despr\xc3\xa9s de ser escollit en la posici\xc3\xb3 n\xc3\xbamero 27 del Draft de 2003 per Memphis Grizzlies i ser traspassat els seus drets en aquell mateix moment juntament amb els de Marcus Banks als Boston Celtics, a canvi de les d'altres dues eleccions de primera ronda d'aquell Draft: Troy Bell i Dahntay Jones. _NEWLINE_At\xc3\xa8s que va incorporar-se a l'equip amb nom\xc3\xa9s 19 anys i la seva escassa maduresa com a jugador, va tenir un paper testimonial la temporada 2003-2004, en qu\xc3\xa8 nom\xc3\xa9s va disputar deu partits, i una participaci\xc3\xb3 limitada, per\xc3\xb2 m\xc3\xa9s activa, la temporada seg\xc3\xbcent, malgrat apar\xc3\xa8ixer ja en 60 partits de la lliga regular. A m\xc3\xa9s a m\xc3\xa9s va destacar-se en el sis\xc3\xa8 partit de la s\xc3\xa8rie que els Celtics van disputar contra Indiana Pacers en primera ronda de playoffs per haver estat triat per l'entrenador Rick Carlisle com el llan\xc3\xa7ador de dos tirs lliures decisius procedents d'una falta realitzada sobre Paul Pierce, al qual acabaven d'expulsar. El motiu va ser que presentava la pitjor mitjana d'encert de l'equip des d'aquesta dist\xc3\xa0ncia i Perkins va fallar tots dos tirs, tot portant a l'equip a la pr\xc3\xb2rroga, que finalment seria guanyada pels Celtics._NEWLINE_Durant la temporada 2005-2006, en qu\xc3\xa8 els Celtics van optar per donar m\xc3\xa9s temps de joc als jugadors m\xc3\xa9s joves, Perkins va esdevenir el titular en 40 partits dels 68 que va disputar, al mateix temps que sorgien on conjunt de lesions, especialment a l'espatlla, que minvarien la seva participaci\xc3\xb3 al llarg de tres temporades. El trasp\xc3\xa0s de Mark Blount aquella mateixa temporada facilitaria la seva pres\xc3\xa8ncia com a titular aquella temporada i la seg\xc3\xbcent, caracteritzades per una progressi\xc3\xb3 creixent, especialment en la vessant m\xc3\xa9s defensiva._NEWLINE_Amb l'arribada als Boston Celtics de Kevin Garnett i Ray Allen, l'estiu de 2007, Perkins es va convertir en l'\xc3\xbanic pivot titular, condici\xc3\xb3 que ha conservat en tots els partits que ha disputat des d'aleshores. Aquella mateixa temporada, la 2007-2008, esdevindria campi\xc3\xb3 de l'NBA. Des d'aleshores ha desenvolupat m\xc3\xa9s les seves condicions ofensives, tot establint la seva mitjana anotador-rebotejador al voltant del doble-doble."